<classify> RAIS John Magufuli amekutana na viongozi wa Taasisi ya Mashauriano ya Kisheria kwa Nchi za Asia na Afrika AALCO ambao wanahudhuria Mkutano wa 58 unaofanyika nchini kwa siku tano ukiwakutanisha wajumbe kutoka nchi wanachama 49 na mashirika mbalimbali.Viongozi wa AALCO waliokutana na Rais Magufuli ni Rais wa AALCO aliyechaguliwa katika mkutano huu, Balozi Augustine Mahiga Waziri wa Sheria na Katiba, Tanzania na Makamu wa Rais wa AALCO aliyechaguliwa katika mkutano huu, Profesa Mohamad Shalaldeh Waziri wa Sheria wa Palestina. Wengine ni Katibu Mkuu wa AALCO, Profesa Kennedy Gastorn Tanzania na Naibu Makatibu Wakuu wa AALCO watatu ambao ni Yukihiro Takeya Japan, Wang Liyu China na Dk Ali Garshasbi Iran.Rais Magufuli aliwashukuru na kuwakaribisha wajumbe wa AALCO nchini na aliwahakikishia serikali inatambua kazi inayofanywa na taasisi hiyo tangu ijiunge nayo mwaka 1965 na kuwa mwanachama kamili kuanzia 1973. Alisisitiza umuhimu wa AALCO kutekeleza malengo ya taasisi hiyo kama alivyoelezwa na viongozi hao, na alitoa mwito wa kuendelea kuzitetea nchi wanachama hasa zinazowekewa vikwazo mbalimbali.Alitolea mfano wa Zimbabwe ambayo imewekewa vikwazo kwa miaka mingi hali inayosababisha wananchi wa Zimbabwe kuteseka. Rais wa AALCO, Balozi Mahiga na Katibu Mkuu, Profesa Gastorn walimshukuru Rais Magufuli kwa kupata fursa ya kukutana naye na wameahidi AALCO itaendelea kutekeleza majukumu yake kwa maslahi ya Asia na Afrika.Katika hatua nyingine, Rais Magufuli amekutana na kufanya mazungumzo na Naibu Waziri wa Mambo ya Nje na Mjumbe wa Kamati Kuu ya Chama cha Kikomunisti cha China CPC, Guo Yezhou, Ikulu jijini Dar es Salaam.  <topic>: KITAIFA 